Ford Kuga-saga: Geregtelike ondersoek volg meer as drie jaar laterReshall Jimmy (Foto: Kaveen Jimmy/Facebook) Die familie van Reshall Jimmy (33), die man wat in Desember 2015 dood is toe sy Ford Kuga aan die brand geslaan het, is ŉ paar treë nader aan ŉ antwoord van dié motorvervaardiger. Renisha Jimmy, Reshall se suster, het Donderdag aan Maroela Media bevestig die familie het ŉ kennisgewing van die departement van justisie ontvang dat ŉ geregtelike ondersoek op 4 Februarie 2019 sal plaasvind. Die familie is al jare lank in ŉ stryd met Ford gewikkel om te bepaal waarom Reshall se motor aan die brand geslaan het. Volgens die kennisgewing sal die ondersoek die omstandighede en oorsaak van Reshall se dood ondersoek. Sy het bevestig voormalige staatsaanklaer adv. Gerrie Nel, hoof van AfriForum se private vervolgingseenheid, is betrokke en hanteer die saak namens die Jimmy-familie. ‘n Foto van Reshall Jimmy (33) se uitgebrande Ford Kuga wat in Desember 2015 in Wildernis, Wes-Kaap gevind is. Foto: Kaveen Jimmy/Facebook. Nel het intussen gesê hulle is bly dat die proses uiteindelik begin. “Dit was ’n baie traumatiese tyd vir die gesin, wat desperaat is vir genesing. Ons sal ons beskouing van en ervarings met Ford en hul regspan in die komende week of twee onthul – veral Ford se uitgesproke houding jeens hul kliënte.” Renisha het gesê Nel en sy span was instrumenteel om die familie te help om vir ’n geregtelike ondersoek ná haar broer se dood te veg. “Sy volharding het hierdie ondersoekdatum moontlik gemaak. Ons geveg met Ford om met die waarheid oor die omstandighede rondom die brand vorendag te kom, is al vir jare aan die gang, en as familie is ons nie bereid om die geveg op te gee nie. “Al ons interaksies met Ford oor die afgelope drie jaar – waartydens ons daarop aangedring het dat hulle hul bevindinge onthul, maar wat hulle tot op datum nog nie gedoen het nie – kan nou deur die hooggeregshof afgedwing word. Ons is vol vertroue dat die toepaslike gevolgtrekkings en bevindinge gemaak sal word,” het Renisha bygevoeg. Reshall se Ford Kuga het in Wildernis in die Wes-Kaap aan die brand geslaan terwyl hy met vakansie was. Minstens 80 ander Kugas het in Suid-Afrika aan die brand geslaan en 4 556 Ford Kuga 1.6-liter EcoBoost-sportnutsvoertuie is in Januarie 2017 herroep vir veiligheidsopgraderings. Lees al Maroela Media se vorige berigte oor die Ford Kuga.